Wag kritiek ná transitoroofDie toneel in Silverton. (Foto: Emer-G-Med) ’n Sekerheidswag is Vrydagaand in ’n kritieke toestand na ’n spesialishospitaal in Gauteng gevlieg nadat hy gedurende ’n transitorooftog in Silverton in die ooste van Pretoria geskiet is. ’n Geldwa is gedurende die rooftog opgeblaas. Lt.kol. Robert Netshiunda, polisiewoordvoerder, sê die geldwa was noordwaarts in Waltlooweg onderweg toe dit deur vyf verdagtes in verskeie voertuie op die hoek van Alwynstraat voorgekeer is. Die bestuurder van die geldwa is in die skouer geskiet voordat die verdagtes met ’n onbekende bedrag geld en ’n vuurwapen op die vlug geslaan het. Netshiunda sê daar is ook skote op motoriste afgevuur. Geen motoris is egter beseer nie. Die polisie se ondersoek duur voort.